Die parlement gaan nou uiteindelik die geleentheid kry om die ouditeur-generaal (OG) se verslag oor die finansiële wanbestuur by die Passasierspooragentskap (Prasa) te bespreek – nadat parlementariërs amper ’n jaar daarvoor moes wag.
Die OG, Kimi Makwetu, het reeds verlede jaar sy verslag – wat blykbaar erg krities is oor die grootskaalse finansiële ongerymdhede by Prasa – aan die Prasa-bestuur oorhandig.
Die verslag skets ’n prentjie van ’n chaotiese bankrotspul waar geld na willekeur gesteel word. Daarvolgens was Prasa met ’n verlies van R1,7 miljard verlede jaar op die rand van ’n finansiële ineenstorting. Daar is geen stelsels wat on­reëlmatige, vrugtelose en verkwistende uitgawes kan identifiseer nie en dié wat onreëlmatig bestee, word nie vasgevat nie.
Die meeste tenders word toegeken op ’n manier wat nie “regverdig, billik, deursigtig, mededingend en kostedoeltreffend” is nie.
Prasa wou nie die afgelope week ’n afskrif van die OG se verslag aan Rapport gee sodat dit vergelyk kan word met die DA se weergawe nie en het gesê die verslag sal eers openbaar gemaak word as dit in die parlement bespreek word.